****THE RUN SLOVAKIA 2018 s novinkami**

Bratislava, 27. apríl 2018

**Prebehnúť naprieč celým Slovenskom za tri dni je šanca, ktorá sa ponúka len raz za rok. Okrem spoznávania krajiny a prekonania samého seba, čakajú na bežcov viaceré novinky. Počas dobrodružstva THE RUN SLOVAKIA podporí orientáciu na trati mobilná aplikácia s GPS lokalizáciou a cieľ podujatia sa presunie do centra hlavného mesta Bratislava.**

The Run Slovakia štartuje 1. júna v Košiciach na Hlavnej ulici a končí 3. júna v Bratislave na Hviezdoslavovom námestí. Významnou novinkou pre bežcov bude modifikovaná mobilná aplikácia THE RUN APP s GPS lokalizáciou. Vďaka GPS hodinkám, ktoré budú mať bežci na rukách, tak budú môcť sledovať členov svojho tímu, ich aktuálnu polohu, reálne poradie a pomôže im aj s orientáciou na trati. „*Aplikácia taktiež obsahuje nové funkcie v rámci sociálnych médií. Účastníci behu môžu pridávať fotografie a vytvárať takzvaný "príbeh", ktorý bude synchronizovaný so sociálnymi sieťami v rámci THE RUN SLOVAKIA 2018,"* spresnil Peter Augustín, CEO spoločnosti Pixwell.

Pri príležitosti Dňa detí budú bežcov na štarte podporovať a vyprevádzať aj žiaci zo základných škôl počas minibehu PEPCO RUN 2018. „*Detský beh podporujeme preto, lebo žijeme v dobe, kedy detské voľnočasové aktivity smerujú čím ďalej tým viac k sociálnym sieťam a elektronickým médiám. Hlavnou myšlienkou detských pretekov PEPCO RUN je vzbudiť v deťoch záujem o zdravý pohyb vonku na čerstvom vzduchu v spoločnosti svojich kamarátov a rovesníkov,*“ hovorí Nikoleta Bobeničová, Country Marketing Coordinator spoločnosti PEPCO.

Organizátor THE RUN SLOVAKIA Dušan Tarčák dodáva: „*Cieľom tohto detského podujatia je v prvom rade ponúknuť deťom stať sa súčasťou najdlhšieho behu na Slovensku, a podporiť bežcov, ktorí zdolajú na vlastných nohách celé Slovensko. V aktuálnom ročníku ich budú prvých 100 m štartu vyprevádzať deti“* .

Na viac ako 520 km dlhú trať sa vydajú športoví nadšenci už po 3. krát. Unikátna trasa behu vedie cez najkrajšie miesta Slovenska. „*Beží sa tri dni, počas prvej noci budú bežci prebiehať cez Vysoké Tatry, Liptov, Kvačiansku dolinu a počas druhej noci sa beží okolo Trenčína a Nového mesta nad Váhom“*, dodáva Dušan Tarčák.

The Run Slovakia je beh s myšlienkou spájať a spoznávať. Tento rok sa bude niesť v znamení dôrazu na naše regióny vo folklórnom štýle. Podporiť bežcov môže aj verejnosť na celej trase z Košíc do Bratislavy počas najdlhšej bežeckej akcie v krajine THE RUN SLOVAKIA 2018!

Viac informácií na [www.therun.sk](http://www.therun.sk).

Názov podujatia : THE RUN SLOVAKIA 2018

Druh podujatia: štafetový beh

Počet bežeckých etáp: 28, 20 a 48

Termín podujatia: 1.až 3.6.2018

Termín registrácie: od 29.10.2017 do 6.5.2018

Viac informácií na [www.therun.sk](http://www.therun.sk)

Facebook The Run Slovakia

Kontakt:

Jana Janičová

 The RUN, spol s r.o. / Špitálska 10,

811 08 Bratislava, Slovakia

cell: +421 907 823 990

email: [jana.janicova@therun.sk](mailto:jana.janicova@therun.sk)